**ΙΟΥΛΙΟΥ 12**

**[](http://1.bp.blogspot.com/_XQqgvQ4ZKB4/SlJdiyoJzII/AAAAAAAAAMc/BZu25qJEv-M/s1600-h/12.+%CE%A0%CE%91%CE%9D%CE%91%CE%93%CE%99%CE%91+%CE%A4%CE%A1%CE%99%CE%A7%CE%95%CE%A1%CE%9F%CE%A5%CE%A3%CE%91.jpg)**

**ΤΗ ΙΒ. ΤΟΥ ΜΗΝΟΣ ΙΟΥΛΙΟΥ**

Ετήσιον σύναξιν επιτελούμεν εις την μνήμην της Υπεραγίας Δεσποίνης ημών Θεοτόκου και Αειπαρθένου Μαρίας, της επονομαζομένης Τριχερούσης, ης η αγία και θαυματουργός Εικών εύρηται εν τη Ιερά και σεβασμία Μονή του Χιλιανδαρίου.

**(Ποίημα Γερασίμου Μοναχού Μικραγιαννανίτου)**

**Εν τω Μικρώ Εσπερινώ.**

Ιστώμεν στίχους δ´. και ψάλλομεν τα εξής Προσόμοια.

**Ήχος α´. Πανεύφημοι Μάρτυρες.**

Εικόνα την Θείαν σου Αγνή, ην πάλαι επέκτητο, ο Ιωάννης ο Όσιος, ως πλούτον άσυλον, ήνπερ Τριχερούσαν, παραδόξω θαύματι, καλούμεν ευλαβώς ασπαζόμεθα, αναβοώντές σοι. Την Μονήν σου ταύτην φύλαττε, Θεοτόκε, πάσης περιστάσεως.

Ως Θείον θησαύρισμα Αγνή, Σάββας ο θεσπέσιος, εκ Παλαιστίνης μετήνεγκε, τη ευδοκία σου, τη Σερβία Κόρη, την σεπτήν Εικόνα σου, πηγάζουσαν αεί χάριν

άφθονον, και αγιάζουσαν, Τριχερούσα τους προσπίπτοντας, Θεοτόκε, ταύτη μετά πίστεως.

Χαράς επληρώθη αληθούς, Μοναστών ο σύλλογος, ηνίκα Κόρη τεθέαται, τη Θεία νεύσει σου, όνω αγομένην, την σεπτήν Εικόνα σου, προς Αθω εκ Σερβίας και δέδεκται, ταύτην Πανύμνητε, ως εχέγγυον αρίδηλον, της πολλής σου, ευνοίας και χάριτος.

Τρυγώσα Παρθένε δαψιλώς, της σης αντιλήψεως, τας δωρεάς και τας χάριτας, η περιώνυμος, Χιλιανδαρίου, Μάνδρα μεγαλύνει σε, και πίστει προσκυνεί την Εικόνα σου , θερμώς βοώσα σοι. Τριχερούσα Χαριτόβρυτε, μη ελλείπης, ημάς περιέπουσα.

**Δόξα, και νυν. Ήχος α´.**

Ασματικώς Θεοτόκε, των υπέρ νουν μεγαλείων σου, τας εκφάνσεις μακαρίζομεν, ευσήμω στόματι κηρύττοντες, την προς ημάς προστασίαν σου πολλαχώς γαρ ημάς ευεργετείς, και ως δώρον ουράνιον, και αγίασμα ένθεον, και νοητόν ιλαστήριον, της αγίας δόξης σου, την σην Εικόνα ημίν δέδωκας. Αλλ ᾧ Πανύμνητε Τριχερούσα, σκέπε αεί και φύλαττε, τους πιστώς σε μεγαλύνοντας.

**Απόστιχα. Ήχος β´. Οίκος του Εφραθά.**

Χαίρει η ση Μονή, Χιλανδαρίου Κόρη, κατέχουσα εν κόλποις, Παρθένε Τριχερούσα, την θαυμαστήν εικόνα σου.

Στιχ. Το πρόσωπόν σου λιτανεύσουσιν οι πλούσιοι...

Βρύει η ση Εικών, ως ύδωρ αφθαρσίας, χαρίτων σου τα ρείθρα, και άρδει Θεοτόκε, τας αύλακας της Ποίμνης σου.

Στιχ. Μνησθήσομαι του ονόματός σου εν πάση γενεά, ..

Σάββας ο ιερός, εκ του Ηγιασμένου, Σάββα της Θείας Λαύρας, μετήνεγκε Παρθένε, την ιεράν Εικόνα σου.

**Δόξα. Τριαδικόν.**

Τέτοκας εν σαρκί, τον Λόγον Θεοτόκε, Πατρός τη ευδοκία, και Πνεύματος Αγίου, τη συνεργεία Άχραντε.

**Και νυν. Θεοτοκίον.**

Δίδου δια παντός, τη ποίμνη σου Παρθένε, τας αγαθάς σου δόσεις, εκτρέπουσα εκ ταύτης, εχθρού τα μηχανήματα.

**Νυν απολύεις, το τρισάγιον,**

**Απολυτίκιον.Ήχος δ´. Ταχύ προκατάλαβε.**

Την θείαν Εικόνα σου, εκ Παλαιστίνης ημίν, ο Σάββας ο ένθεος, ην Τριχερούσαν Αγνή, καλούμεν μετήνεγκεν, ην περ Χιλανδαρίου, η Μονή κεκτημένη, ύμνον σοι

Θεοτόκε, αναμέλπει βοώσα· Χαίρε Κεχαριτωμένη, ο Κύριος μετά σου. (Εκ γ´.)

**Απόλυσις**

**ΜΕΓΑΣ ΕΣΠΕΡΙΝΟΣ**

Μετά τον Προοιμιακόν, το Μακάριος ανήρ. Εις δε το Κύριε εκέκραξα, ιστώμεν στίχους στ´. και ψάλλομεν τα εξής Προσόμοια της Θεοτόκου.

**Ήχος α´. Ω του παραδόξου θαύματος!**

Ω του παραδόξου θαύματος! η Παρθένος Αγνή, ως σεπτόν αγίασμα, Εικόνα την ιεράν, αυτής ανέδειξεν, ην θαύματι τω σοφώ, Δαμασκηνώ Τριχερούσα ωνόμασται, και Σάββας ο ευκλεής, πανευλαβώς εκ Σιών μετεκόμισεν. Αλλ ᾧ Κεχαριτωμένη, Θεοτόκε Δέσποινα, ημίν δίδου απαύστως, την ταχείαν σου βοήθειαν.

Βαβαί των σων θαυμασίων Αγνή! συ γαρ εκ Σερβίας, αχθήναι ηυδόκησας, Εικόνα σου την σεπτήν, ταύτη τη Μάνδρα σου, ης ώφθης ως αληθώς, δι ἐνεργείας αρρήτου

ως εύσπλαγχνος, προστάτης και κηδεμών, και καθηγήτειρα θεία βοώση σοι· Κεχαριτωμένη χαίρε, Τριχερούσα Δέσποινα, καταφύγιον μέγα, και θερμή ημών αντίληψις.

Της σης Εικόνος την έλευσιν, ώδε Θεοτόκε, ιερώς δοξάζομεν, ετήσιον εορτήν, πιστώς σοι άγοντες ευνοία σου γαρ πολλή, καθηγουμένη ημών αναδέδειξαι, και πάντες μετά σπουδής, τη ση Εικόνι προσπίπτομεν κράζοντες Χιλιανδαρίου Χαίρε, Τριχερούσα Δέσποινα, αγαλλίαμα θείον, και προπύργιον και έφορος.

**Προσόμοια έτερα. Ήχος δ´. γενναίον εν Μάρτυσι.**

Ως τη θεία Εικόνι Σου, Ιωάννης ο πάνσοφος, προσπεσών την ίασιν τάχος έλαβε, της δεξιάς αυτού Δέσποινα, χειρός τη ση χάριτι, εκκοπείσης δολερώς, ην ημίν

πλούτον ένθεον, Κόρη δέδωκας, και πηγήν ιαμάτων και λιμένα, σωτηρίας τοις του βίου, χειμαζομένοις ταις θλίψεσι.

Ο θεόφρων θεράπων σου, Σάββας Κόρη ο Όσιος, τη Σερβία ήγαγε θεία νεύσει σου, ως θησαυρόν αναφαίρετον, την θείαν Εικόνα σου, των χαρίτων σου Αγνή, η τη

Λαύρα απέκειτο, πάλαι Δέσποινα, ως κειμήλιον άγιον και γέρας, Σάββα του Ηγιασμένου, και φωτοφόρον διάδημα.

Την ανάμνησιν άγουσα, της ελεύσεως Άχραντε, η Χιλιανδαρίου Μονή αγάλλεται, της παναγίας Εικόνος σου, ην ζώον το άλογον, ταύτην ήγαγεν Αγνή , ημίν χάριν

παρέχουσαν, και δεικνύουσαν, ότι συ ημών πέλεις Θεοτόκε, αρωγός και ηγουμένη, και ασφαλές καταφύγιον.

**Δόξα, και νυν. Ήχος πλ. β´.**

Σήμερον η του αδύτου φωτός γεννήτρια, η Θεοτόκος Παρθένος, συγκαλείται ημάς, προς εόρτιον αίνεσιν, των μεγαλείων αυτής μεγάλου μυστηρίου γαρ διάκονος φανείσα, μεγίσταις δωρεαίς ευεργετεί ημάς εκάστοτε· και την θείαν αυτής Εικόνα, εκ Σιών δέδωκεν ημίν, ως τεκμήριον εμφανές, και ορατήν στηλογραφίαν, της αοράτου

προς ημάς, προστασίας αυτής και αρωγής· δι αὐτῆς παρέχει, αγιασμόν και έλεος, και ψυχών και σωμάτων θεραπείαν, και πάσαν δόσιν αγαθήν· ην ευλαβώς προσκυνούντες, εκ ψυχής βοήσωμεν· Ταύτην την Μονήν σου φύλαττε αεί, πιστώς ανακειμένην σοι, Τριχερούσα Πανύμνητε.

**Είσοδος, Φως ιλαρόν, το Προκείμενον της ημέρας, και τα Αναγνώσματα.**

**Γενέσεως το Ανάγνωσμα. (Κβω. Κη’ 10)**

Εξήλθεν Ιακώβ από του φρέατος του όρκου, και επορεύθη εις Χαρράν, και απήντησε τόπω, και εκοιμήθη εκεί ἔδυ γαρ ο ήλιος. Και έλαβεν από των λίθων του τόπου,

και έθηκε προς κεφαλής αυτού και εκοιμήθη εν τω τόπω εκείνω και ενυπνιάσθη. Και ιδού κλίμαξ εστηριγμένη εν τη γη, ης η κεφαλή αφικνείτο εις τον ουρανόν και οι Άγγελοι του Θεού ανέβαινον και κατέβαινον επ αὐτὴν· ο δε Κύριος επεστήρικτο επ αὐτῆς και είπεν· Εγώ ο Θεός Αβραάμ του πατρός σου, και ο Θεός Ισαάκ, μη φοβού. Η γη, εφ ἧς συ καθεύδεις επ αὐτῆς, σοι δώσω αυτήν και τω σπέρματι σου. Και έσται το σπέρμα σου ωσεί άμμος της γης, και πλατυνθήσεται επί Θάλασσαν, και Λίβα, και Βορράν, και επί Ανατολάς και ενευλογηθήσονται εν σοι πάσαι αι φυλαί της γης, και εν τω σπέρματι σου. Και ιδού εγώ μετά σου, διαφυλάσσων σε εν τη οδώ πάση, ου εάν πορευθής· και αποστρέψω σε εις την γην ταύτην ότι ου μη σε εγκαταλίπω, έως του ποίησαι με πάντα όσα ελάλησα σοι. Και εξηγέρθη Ιακώβ από του ύπνου αυτού και είπεν· Ως φοβερός ο τόπος ούτος! ουκ εστί τούτο, αλλ ἡ οίκος Θεού· και αύτη η πύλη του ουρανού.

**Προφητείας Ιεζεκιήλ το Ανάγνωσμα. (Κεφ. μγ 27-μδ 1)**

Έσται από της ημέρας της ογδόης και επεκείνα, ποιήσουσιν οι ιερείς επί το θυσιαστήριον τα ολοκαυτώματα υμών, και τα του σωτηρίου υμών, και προσδέξομαι

υμάς, λέγει Κύριος Κύριος. Και επέστρεψέ με κατά την οδόν της πύλης των Αγίων της εξωτέρας, της βλεπούσης κατά ανατολάς και αύτη ην κεκλεισμένη. Και είπε Κύριος προς με· Η πύλη αύτη κεκλησμένη έσται, ουκ ανοιχθήσεται, και ουδείς ου μη διέλθη δι αὐτῆς ότι Κύριος ο Θεός Ισραήλ εισελεύσεται δι αὐτῆς, και έσται κεκλεισμένη. Διότι ο ηγούμενος ούτος κάθηται επ αὐτήν, του φαγείν άρτον. Κατά την οδόν Αιλάμ της πύλης εισελεύσεται, και κατά την οδόν αυτού εξελεύσεται. Και εισήγαγέ με κατά την οδόν της πύλης της προς Βορράν, κατέναντι του οίκου· και είδον, και ιδού πλήρης δόξης ο οίκος Κυρίου.

**Παροιμιών το Ανάγνωσμα. (Κεφ. Θ-1)**

Η Σοφία ωκοδόμησεν εαυτή οίκον, και υπήρεισε στύλους επτά. Έσφαξε τα εαυτής θύματα, και εκέρασεν εις κρατήρα τον εαυτής οίνον, και ητοιμάσατο την εαυτής τράπεζαν. Απέστειλε τους εαυτής δούλους, συγκαλούσα μετά υψηλού κηρύγματος επί κρατήρα, λέγουσα. Ος εστιν άφρων, εκκλινάτω προς με. Και τοις ενδεέσι φρενών

είπεν· Έλθετε, φάγετε τον εμόν άρτον, και πίετε οίνον ον κεκέρακα υμίν. Απολείπετε αφροσύνην, και ζήσεσθε· και ζητήσετε φρόνησιν, ίνα βιώσητε, και κατορθώσητε

σύνεσιν εν γνώσει. Ο παιδεύων κακούς, λήψεται εαυτώ ατιμίαν. Ελέγχων δε τον ασεβή, μωμήσεται εαυτόν· οι γαρ ελέγχοι τω ασεβεί μώλωπες αυτώ. Μη ελέγχε κακούς, ίνα μη μισήσωσε σε· ελέγχε σοφόν, και αγαπήσει σε. Δίδου σοφώ αφορμήν, και σοφώτερος έσται· γνωρίζε δικαίω, και προσθήσει του δέχεσθαι. Αρχή σοφίας, φόβος Κυρίου και βουλή Αγίων σύνεσις το δε γνώναι νόμον, διανοίας εστίν αγαθής. Τούτω γαρ τω τρόπω πολύν ζήσεις χρόνον, και προστεθήσεται σοι έτη ζωής.

**Εις την Λιτήν, Ιδιόμελα. Ήχος α´.**

Πάλαι μεν η Σερβία, την σην Εικόνα κεκτημένη, ην εν ταύτη εθησαύρισεν ο θείος Σάββας, ευφροσύνης επληρούτο, και θείας ισχύος, υμνούσά σε Δέσποινα· νυν

δε ταύτην πλουτούσα, η ευαγής Χιλανδαρίου Μονή, ως λυχνίαν μυστικήν, και ελαίαν κατάκαρπον, απολαμβάνει Άχραντε, των ηδίστων καρπών, της σης λαμπράς επισκιάσεως· η πίστει προσπίπτουσα, εν κατανύξει βοά σοι: ως πάλαι εθεράπευσας, τον ιερόν Ιωάννην, ούτως αεί δίδου Κόρη, ψυχών και σωμάτων ημίν θεραπείαν, πρεσβεύουσα τω σω Υιώ, σώζεσθαι τους σε μακαρίζοντας

**Ήχος β´.**

Ως θαυμαστή η προς ημάς σου πρόνοια, και της χρηστότητος ο πλούτος, Θεοτόκε Παρθένε! Μητρική γαρ αγάπη, και σπλάγχνοις οικτιρμών, ηγουμένη ημίν ώφθης, και οδηγός σωτήριος, και πύργος ισχύος, και προς Θεόν οικείωσις, και μεσίτρια και σκέπη· και τρανώς τούτο έδειξας, τω οσίω επιφανείσα Ασκητή, και τη της Θείας Εικόνος σου, παραδόξω ενθρονίσει, ασφαλώς γαρ διέπεις ημάς, και λυτρούσαι πειρασμών, ενί εκάστω παρέχουσα, τα προς σωτηρίαν αιτήματα.

**Ήχος γ´.**

Ως πηγή προφητικώς, εκ Σιών προελήλυθεν ημίν, η παναγία Εικών σου, Θεοτόκε Αειπάρθενε· τη επομβρία γαρ της δόξης σου, θείων χαρίτων ρείθρα, και ψυχοτρόφον

γλυκασμόν, μυστικώς βλυστάνει, τοις ευλαβώς αυτή προστρέχουσι· και πικρίαν ξηραίνουσα παθών, του ιοβόλου δράκοντος, την καθ ἡμῶν αναστέλλει επήρειαν· ταύτην γαρ πάλαι και νυν, εθαυμάστωσας Δέσποινα, εις περιποίησιν ημών, και σωτήριον λύτρωσιν πάσης θλίψεως. Διο πάντες κηρύττομεν, των δωρεών σου το μέγεθος.

**Ήχος δ´.**

Ως συμπαθείας θησαυρός, Θεοτόκε Παρθένε, συμπαθώς των δεήσεων εισήκουσας, Ιωάννου του σου θεράποντος, και την εκκοπείσα αυτού χείρα, παραδόξως θεραπεύσασα, άπαντας εξέπληξας, τω παραδόξω θαύματι· νυν δε ταύτην την Μονήν σου, εις ην ηυδόκησας δοθήναι, η χαριτόβρυτος Εικών σου, εκ πάσης ανάγκης ρύη, και πληροίς των αγαθών σου, και άλλον παράδεισον, τοις νάμασιν αρδεύεις, των πολλών σου αντιλήψεων· διο χαριστήριον άδομεν σοι αίνεσιν, την του Αρχαγγέλου φωνήν βοώντές σοι· χαίρε Κεχαριτωμένη ο Κύριος μετά σου, ο παρέχων δια σου ημίν το μέγα έλεος.

**Δόξα, και νυν. Ο αυτός.**

Την προ τόκου και εν τόκω, και μετά τόκον Παρθένον, ως υπέρ φύσιν τεκούσαν εν σαρκί, τον προαιώνιον Λόγον του Πατρός, την Θεοτόκον Μαρίαν, την εξαιρέτω τρόπω προστασίαν ημών, των Μοναστών αι χορείαι, χρεωστικώς μακαρίσωμεν πάσι γαρ παρέχει σωτηριώδη χάριν, παντός κινδύνου ημάς απαλλάττουσα, ως κηδεμών

και προϊσταμένη, και έφορος ημών και δέει πολλώ, και πίστει θερμή, την σεπτήν αυτής Εικόνα προσκυνήσωμεν λέγοντες· Τριχερούσα Πανύμνητε, μη διαλίπης περιεπούσα ταύτην την Μονήν σου, ταις μητρικαίς σου αντιλήψεσι.

**Εις τον Στίχον, Στιχηρά Προσόμοια. Ήχος πλ.α´. Χαίροις ασκητικών.**

Χαίροις Παρθενομήτορ Αγνή, αύλου άνθρακος λαβίς η πυρίμορφος, καθέδρα η φωτοφόρος, του βασιλέως Χριστού, της Αγίας δόξης οίκος πάμφωτος, πηγή η ζωήρρυτος, η πηγάζουσα πάντοτε, ζωής το νάμα, και ξηραίνουσα βόρβορον, πάσης θλίψεως, επομβρία της χάριτος· κρήνη η αναβλύζουσα, χρηστότητος πέλαγος, Χιλανδαρίου της Μάνδρας, το ακατάσειστον στήριγμα, Αγνή Τριχερούσα, η τοις πάσιν αιτουμένη, το θείον έλεος.

**Στιχ. Το πρόσωπόν σου λιτανεύσουσιν οι πλούσιοι...**

Πίστει και ευλαβεία πολλή, της Δαμασκού ο Ιωάννης το βλάστημα, προσπέσας τη ση Εικόνι, την εκκοπείσαν αυτού, δεξιάν ιάθη τη ση χάριτι· διο και αντίτυπον, της χειρός αυτού Άχραντε, του εξαισίου, εις ανάμνησιν θαύματος, αφιέρωσεν, ως θεράπων πιστότατος· ένθεν εκ τούτου κέκληται, προσφόρως Πανύμνητε, εκ των πιστών Τριχερούσα, χάριν και έλεος βλύζουσα, τοις σπεύδουσι ταύτη, και υμνούσι Θεοτόκε, τα μεγαλείά σου.

**Στιχ. Μνησθήσομαι του ονόματός σου εν πάση γενεά...**

Σάββας ο θεηγόρος ποιμήν, Πνεύματα θείω Θεοτόκε κινούμενος, μετήνεγκεν εκ της Λαύρας, την σην Εικόνα Αγνή, τον Ηγιασμένου Σάββα Δέσποινα, ως δώρον ουράνιον,

τη Σερβία γηθόμενος, εξ ης Παρθένε, παραδόξως μετήνεκται, ευδοκία σου, εις το Όρος του Άθωνος, πάλαι και τεθησαύρισται, ως θείον κειμήλιον, Χιλανδαρίου τη Μάνδρα, αίνον αδούση σοι άπαυστον, η δίδου απαύστως, ευφροσύνην και ειρήνην, και θείον έλεος.

**Δόξα, και νυν. Ήχος πλ. δ´.**

Τις επαξίως υμνήσει, της προς ημάς σου προνοίας το μέγεθος, Θεοτόκε Αειπάρθενε· ότι δέδωκας ημίν θησαυρόν ανελλιπή, και ταμείον ακένωτον, των ψυχοτροφών αγαθών, την υπέρτιμον Εικόνα σου· η πίστει προσπίπτοντες, εκτενώς βοώμέν σοι· Ως πάλαι τω θείω Ιωάννη, την σην χάριν εβράβευσας, ούτω και ημίν μη παύση παρέχουσα, τας δωρεάς της προστασίας σου, προς ευφροσύνην των ψυχών ημών.

Νυν απολύεις τον δούλον σου…

**Απολυτίκιον. Ήχος δ´. Ταχύ προκατάλαβε.**

Την θείαν Εικόνα σου, εκ Παλαιστίνης ημίν, ο Σάββας ο ένθεος, ην Τριχερούσαν Αγνή, καλούμεν μετήνεγκεν ην περ Χιλανδαρίου, η Μονή κεκτημένη, ύμνον σοι Θεοτόκε, αναμέλπει βοώσα· Χαίρε Κεχαριτωμένη, ο Κύριος μετά σου. (Εκ γ´.)

Απόλυσις

**ΕΙΣ ΤΟΝ ΟΡΘΡΟΝ**

**Μετά την α´. Στιχολογίαν, Κάθισμα. Ήχος α . Τον τάφον σου Σωτήρ.**

Την θείαν σου Μορφήν, Ιωάννης ο θείος, ως χάριτος πολλής, κεκτημένος ταμείον, πιστώς αυτή προσέπεσε, και την ίασιν έλαβεν· ην Πανάχραντε, πανευλαβώς προσκυνούντες, κομιζόμεθα, την εξ αυτής προϊούσαν, ουράνιον δύναμιν. (Δις)

**Μετά την β´. Στιχολογίαν, Κάθισμα. Ήχος γ . Την ωραιότητα.**

Σάββας ο Όσιος, Αγνή θεράπων σου, ως δώρον τίμιον, το σον Εκτύπωμα, εκ Παλαιστίνης ευλαβώς, μετήγαγε Θεοτόκε, υπερφαίνον άπασι, της λαμπράς προμηθείας σου, χάριν την αέναον, τη σεπτή κληρουχία σου, ο πίστει προσκυνούντες βοώμεν· χαίρε Παρθένε Τριχερούσα. (Δις)

**Μετά τον Πολυέλεον, Κάθισμα. Ήχος πλ. δ´. Το προσταχθέν μυστικώς.**

Την ιαθείσαν δεξιάν ο Ιωάννης, τυπώσας Κόρη, τη αγία σου Εικόνι, ευλαβώς ανέθετο ανυμνολογών σε, εντεύθεν κλήσιν λαβούσα την προσφυή, παρέχει πάσι βοήθειαν

ταχινήν, Τριχερούσα τοις σπεύδουσι, τη ση θερμή επισκοπή, και πόθω εκβοώσι σοι· χαίρε νύμφη ανύμφευτε. (Δις)

**Το α´. αντίφωνον του δ´. ήχου.**

Προκείμενον: Το πρόσωπόν σου λιτανεύσουσιν οι πλούσιοι του λαού.

Στιχ.: Μνησθήσομαι του ονόματός σου εν πάση γενεά και γενεά.

**Ευαγγέλιον κατά Λουκάν.**

Εν ταις ημέραις εκείναις, αναστάσα Μαριάμ... (Ζήτει τη κα´. Νοεμβρίου)

Ο Ν´.

Δόξα: Ταις της Θεοτόκου...

Και νυν: Ταις της Παναχράντου...

Ιδιόμελον. Ήχος πλ. β´. Στιχ.: Ελεήμον, Ελέησον με ο Θεός κατά το μέγα έλεός σου...

Η τον Σωτήρα του παντός, ανερμηνεύτως τεκούσα, και σωτηρίαν πάσιν αιτουμένη, ψυχής και σώματος, Θεοτόκε Πανάμωμε, την σην κραταιάν αρωγήν αεί πρυτανεύε,

τη παρούση Μονή σου· ως γαρ θεμέλιον άσειστον, και άγκυραν ελπίδος, την αγίαν κέκτηται Εικόνα σου, και εν αυτή καυχάται και στηρίζεται, και χείρας ικέτιδας αίρει βοώσα· Τον σον Υιόν και Θεόν ικέτευε, σώζεσθαι Παρθένε, τους σε μεγαλύνοντας.

Σώσον ο Θεός τον λαόν σου...

Είτα οι κανόνες. Κανών πρώτος ου η ακροστιχίς: Τη Τριχερούση Παρθένω αίνος. Γερασίμου.

**Ωδή α´. Ήχος δ´. Ο Ειρμός. Ανοίξω το στόμα μου...**

Ταις θείαις ελλάμψεσι, της αγλαΐας σου Άχραντε, το σκότος απέλασον, της διανοίας μου, ίνα μέλψω σου, τα θεία μεγαλεία, και άσω προσφόρως σοι, ύμνον εόρτιον.

Ηλίου λαμπρότερον, εναποστράπτει Πανάμωμε, της Θείας Εικόνος σου, η κεκρυμμένη ισχύς, πάσι νέμουσα, βοήθειαν ταχείαν, διο χαριστήριον, αίνόν σοι άδομεν.

Τη θεία Εικόνι σου, ο Ιωάννης ο πάνσοφος, προσπέσας απέλαβε, χειρός την ίασιν· νυν δε Πάναγνε, ταύτην ημείς τιμώντες, λαμβάνομεν δύναμιν, υμνολογούντές σε.

Ροαίς των χαρίτων σου, Θεοχαρίτωτε Δέσποινα, ψυχήν μου την άκαρπον, άρδευσον δέομαι, ως αν στάχυας, βλαστήση μετανοίας, και βίον ενάρετον, τη αντιλήψει σου.

Κανών δεύτερος, ου η ακροστιχίς: Χιλανδαρίου συ ει προστάτις. Γερασίμου.

**Ήχος πλ. δ´. Υγράν διοδεύσας.**

Χριστόν τετοκυία υπερφυώς, εθέωσας Κόρη, την ουσίαν των γηγενών, νυν δε τη αγία σου Εικόνι, καθαγιάζεις ημών τα νοήματα.

Ιθύνουσα Κόρη την σην Μονήν, Χιλανδαρίου, τω θελήματι του Θεού, μη παύση Παρθένε Τριχερούσα, την αφορώσαν αεί προς την σκέπην σου.

Λυχνία καθάπερ χρυσοφαής, Κεχαριτωμένη, η Εικών σου η θαυμαστή, ώφθη τη ση χάριτι Παρθένε, φως νοητόν Τριχερούσα εκλάμπουσα.

Αγγέλων κυκλούσι θείοι χοροί, Κεχαριτωμένη, την Εικόνα σου την σεπτήν, ημείς δε εν πίστει Θεοτόκε, ταύτη προσπίπτοντες χάριν δρεπόμεθα.

**Καταβασία. Ανοίξω το στόμα μου...**

**Ωδή γ´. Ο Ειρμός. Τους σους υμνολόγους Θεοτόκε...**

Ιδόντες τω θρόνω Ηγουμένου, την θείαν Εικόνα σου Αγνή, και το σεπτόν σου βούλημα, οι Μονασταί ως έμαθον, σε οδηγόν και έφορον, δια παντός έσχον Δέσποινα.

Χριστόν εν αγκάλαις σου ως βρέφος, κρατούσαν ορώντες σε Αγνή, εν τη σεπτή Εικόνι σου, βοώμέν σοι Πανύμνητε· τούτω ως Μήτηρ λάλησον, υπέρ ημών λόγον κρείττονα.

Επλήσθη χαράς ο Ιωάννης, τυχών θεραπείας της χειρός, Παρθένε τη ση χάριτι, και την σεπτήν Εικόνα σου, ως ιερόν θησαύρισμα, διαφερόντως τετίμηκε.

Ρεόντων ανύψωσον τον νουν μου, προς κάλλος των άνω αγαθών, και την ψυχήν μου λάμπρυνον, φωτί τω θείω Άχραντε, ως αν παθών την ζόφωσιν, ολοσχερώς αποκρούσωμαι.

**Δεύτερος. Συ ει το στερέωμα.**

Νόμοις της ασκήσεως, ταύτην την ποίμνην σου άνωθεν, της εν Χριστώ, ποίμανον Παρθένε, την πιστώς ανυμνούσάν σε.

Δώρον θεοδώρητον, την παναγίαν Εικόνα σου, έχει Μονή Χιλανδαρίου, Θεοτόκε υμνούσά σε.

Άπαντες εν θλίψεσι, τη ση Εικόνι προσπίπτοντες· λύσιν δεινών, λαμβάνομεν θάττον, Τριχερούσα υμνούντές σε.

Ράβδος η βλαστήσασα, τον φυτουργόν πάσης κτίσεως, δίδου ισχύν, ημίν Θεοτόκε, εναντίον του χείρονος.

**Καταβασία. Τους σους υμνολόγους...**

**Κάθισμα. Ήχος δ´. Ταχύ προκατάλαβε.**

Ταχείαν βοήθειαν, εν πειρασμοίς χαλεποίς, προσπίπτοντες Άχραντε, τη ση θερμή αρωγή, ευρίσκοντες πάντοτε, ύμνον ευχαριστίας, σοι προσάδομεν πόθω, πίστει

παρεστηκότες, τη σεπτή σου Εικόνι, Παρθένε Τριχερούσα, ημών καταφύγιον. (Δις)

**Ωδή δ´. Ο Ειρμός. Ο καθήμενος εν δόξη...**

Όνω Κόρη οχουμένη, η Εικών σου τη νεύσει σου, ήκεν εκ Σερβίας, Όρει παραδόξως του Αθωνος, Χιλανδαρίου Μονήν δε ηρετίσατο, εις κατάπαυσιν, και Μοναστών

περιποίησιν.

Ύμνησαν Θεογεννήτορ, την πολλήν σου χρηστότητα, ότε είδον Κόρη, οι Χιλανδαρίου Μονάζοντες, προς την Μονήν αυτών ήκουσαν εν θαύματι, την Εικόνα σου, ην ευλαβώς υπεδέξαντο.

Σκέπη έσο και προστάτις, ιατρός τε και έφορος, και καθηγουμένη, ώσπερ Θεοτόκε ηυδόκησας, ταύτη τη Μάνδρα πιστώς ανακειμένη σοι, άχρι πέρατος, τούδε του

βίου δεόμεθα.

Ηλιομορφος ως θρόνος, εν αγκάλαις βαστάζουσα, της δικαιοσύνης, Κόρη τον ανέσπερον Ήλιον, φέγγει αύλώ το θείον σου εκτύπωμα, εχαρίτωσας, και θαυμαστώς εμεγάλυνας, οδηγόν και έφορον, δια παντός έσχον Δέσποινα.

Πάσης βλάβης και ανάγκης, και εχθρών επιθέσεως, Κεχαριτωμένη, ασινή φυλάττοις εκάστοτε, Χιλανδαρίου Μονήν την κεκτημένην σε, μέγα καύχημα, και ασφαλές καταφύγιον.

**Δεύτερος. Εισακήκοα Κύριε.**

Ιλαστήριον έχοντες, την σην παναγίαν Εικόνα Άχραντε, εξ αυτής αεί καρπούμεθα, της σης ευλογίας τα δωρήματα.

Όρος τούτο του Αθωνος, ο κληρονομίαν έσχες απόλεκτον, σκέπε Κόρη και διάσωζε, πάσης εναντίας επιθέσεως.

Ύμνοις θείοις και άσμασιν, ένδον της Μονής σου ταύτης εισήγαγον, την Εικόνα σου Πανάμωμε, την ενταύθα ξένω τρόπω ήξασαν.

Σάββας πάλαι ο Όσιος, εκ της Παλαιστίνης ως θείον δώρημα, την Εικόνα σου μετήγαγεν, ήτις Τριχερούσα Κόρη κέκληται.

**Καταβασία. Την ανεξιχνίαστον θείαν βουλήν...**

**Ωδή ε´ . Ο Ειρμός. Εξέστη τα σύμπαντα...**

Αφράστως κυήσασα, τον Ποιητήν της κτίσεως, Κεχαριτωμένη Θεοτόκε, αρρήτω τρόπω δίδως την χάριν την σην, τω της εμφερείας σου Αγνή, θείω εκτυπώματι, ως ΘεούΜήτηρ άχραντος.

Ρημάτων εισήκουσας, δεήσεων Πανάμωμε, του θεράποντός σου Ιωάννου, και επιστάσα τούτω ιάτρευσας, την αποκοπείσαν δολερώς, δεξιάν κηρύττοντος, πανευσήμως το θαύμά σου.

Θεώμενοι ήκοντα, από Σερβίας Δέσποινα, πάλαι οι Μονάζοντες τον όνον, φέροντα ώμοις τη θεία νεύσει σου, Κόρη την Εικόνα σου φρικτώς, εν εκπλήξει ήνεσαν, τα πολλά μεγαλείά σου.

Εν πίστει ανέθεντο, ένδον του Θείου Βήματος, Κόρη την αγίαν σου Εικόνα, αλλά δυνάμει τη ση μετήνεκται, ένθα νυν οράται θαυμαστώς, ως εξάρχων Άχραντε, της

Μονής και Ηγούμενος.

**Δεύτερος. Φώτισον ημάς.**

Υπερθέν Αγνή, εποπτεύοις ημάς ίλεως, απαλλάττουσα δεινών επιφορών δια τούτο κατά χρέος σε δοξάζομεν.

Έχει αληθώς, καταφύγιον και στήριγμα, η Μονή Χιλανδαρίου σην Μορφήν δια τούτο μεγαλύνει σου τα θαύματα.

Ίδε συμπαθώς, Τριχερούσα Υπερύμνητε, τους εν πίστει προσιόντας σοι θερμή, και την αίτησιν αυτών πλήρωσον Δέσποινα.

Πλήρης οικτιρμών, η μορφή σου τη Εικόνι σου, καθοράται και πληροί ημάς χαράς, Θεοτόκε τους ελπίζοντας τη σκέπη σου.

**Καταβασία. Εξέστη τα σύμπαντα...**

**Ωδή στ´. Ο Ειρμός. Την θείαν ταύτην και πάντιμον...**

Ναός Θεού ούσα πάμφωτος, εν ω σου τω αγίω ηυδόκησας, τεθήναι Άχραντε, την σην Εικόνα την πάνσεπτον, εληλυθυίαν ώδε, εν ξένω θαύματι.

Ως κηδεμόνα και έφορον, ηγούμενον εν πάσι και πρύτανιν, Χιλανδαρίου σε, Μονή γεραίρει δοξάζουσα, την θείαν Τριχερούσα, πιστώς Εικόνα σου.

Από της Λαύρας μετήνεκται, του εν Οσίοις Σάββα εξάρχοντος, Εικών η θεία σου, προς την Σερβίαν εκείθεν δε, Παρθένε ημίν ήκε, ως μέγα δώρημα.

Ιδού τη θεία Εικόνι σου, Μονής σου η συγκρότησις ίσταται, και πίστει κράζει σοι· Μη παραβλέψης τα τέκνα σου, ω Τριχερούσα Κόρη, τα πεποιθότα σοι.

**Δεύτερος. Ιλάσθητί μοι Σωτήρ.**

Ρόδον καθάπερ τερπνόν, αρωματίζει εκάστοτε, επιφοιτήσει της σης, προνοίας Πανάχραντε, Εικών σου η πάντιμος, ημίν καθ ἑκάστην, μυστικώς την θείαν χάριν

σου.

Ο Σάββας ο ιερός, ο της Σερβίας διδάσκαλος, οσίαις Κόρη χερσίν, εκ Σιών μετήγαγεν, ημίν την Εικόνα σου, πάντας Τριχερούσα, αγιάζουσαν τη δόξη σου.

Σκέπην και τείχος στερρόν, Χιλανδαρίου η Μάνδρα σε, κατέχουσα αληθώς, αίνον χαριστήριον, Κόρη αναμέλπει σοι, αεί καρπουμένη, της προνοίας σου τας χάριτας.

Της σης Εικόνος Αγνή, η Τριχερούσα ονόματι, την έλευσιν εν χαρά, ώδε εορτάζομεν, ευχαρίστοις άσμασιν, εορτήν Παρθένε, ετησίαν συγκροτούντές σοι.

**Καταβασία. Την θείαν ταύτην...**

**Κοντάκιον. Ήχος πλ. δ´. Τη υπερμάχω.**

Της Θεοτόκου την εικόνα την πανσέβαστον η Τριχερούσα ξένω θαύματι ωνόμασται, προσκυνήσωμεν εν πίστει και ευλαβεία. Αλλ ὦ Κόρη την Μονήν σου ταύτην φύλαττε, από πάσης συμφοράς και περιστάσεως, εκβοώσαν σοι· χαίρε πάντων αντίληψις.

**Ο Οίκος.**

Άνωθεν η Εικών σου, λαμπρυνθείσα ση δόξη, δεδώρηται ημίν Θεοτόκε, η προσιόντες πίστει πολλή, των πολλών σου τρυφώμεν αντιλήψεων, και ύμνον χαριστήριον, προσφέρομεν σοι εκβοώντες·

Χαίρε Αγγέλων η θυμηδία·

χαίρε ανθρώπων η προστασία.

Χαίρε του Σωτήρος καθέδρα περίδοξος·

χαίρε της Μονής σου προστάτις και έφορος.

Χαίρε ότι ημίν δέδωκας την Εικόνα σου Αγνή·

χαίρε ότι βλύζεις άπασιν ευσπλαγχνίας την πηγήν.

Χαίρε Χιλανδαρίου πολυτίμητον γέρας·

χαίρε παντός του Άθω φύλαξ σκέπη και κέρας.

Χαίρε Θεόν αρρήτως κυήσασα·

χαίρε χαράς τα πάντα εμπλήσασα.

Χαίρε ημάς ασφαλώς οδηγούσα·

χαίρε του σου κλήρου η προνοούσα.

Χαίρε πάντων αντίληψις.

**Συναξάριον.**

Τη ΙΒ´ του αυτού μηνός, ετήσιον σύναξιν επιτελούμεν εις τιμήν και μνήμην της Υπεραγίας Δεσποίνης ημών Θεοτόκου και Αειπαρθένου Μαρίας, της επονομαζομένης

Τριχερούσης, ης η αγία και θαυματουργός Εικών τεθησαύρισται εν τη ιερά και σεβασμία, Μονή του Χιλιανδαρίου.

Στιχ. Εικών σου Αγνή ως θεία μυροθήκη, δέδοται ημίν εκ Παλαιστίνης πάλαι.

Τριχερούσης δυοκαιδεκάτη ήξιν ώδε αείδω.

Η Άγια αύτη Εικών της πανυμνητού Θεοτόκου, ην κτήμα Ιωάννου του Δαμασκηνού· ος συκοφαντηθείς υπό του εικονομάχου Λέοντος του Ισαύρου τω αμηρά της Δαμασκού, ως δήθεν επιβουλεύων αυτώ της αρχής, απεκόπη την δεξιάν χείρα. Λαβών αυτήν ούτος, και παννυχίως προσπέσας εν δάκρυσι τη Θεοτόκω προ της αγίας αυτής εικόνος, έλαβε παραδόξως την ίασιν, συγκολληθείσης της χειρός, αοράτω επιστασία της Υπεραγίας Παρθένου, ως ταύτα ιστορούνται κατά πλάτος εν τω βίω αυτού. Ούτος ο θείος πατήρ γενόμενος μοναχός εν τη περιωνύμω κατά Παλαιστίνην Λαύρα του Ηγιασμένου Σάββα, έλαβε μεθ ἑαυτοῦ και την αγίαν Εικόνα, ήτις προσφυώς Τριχερούσα κέκληται, ανατεθέντος παρ αὐτοῦ ταύτη χρυσού ομοιώματος της ιαθείσης χειρός, εις μνείαν του θαύματος. Είχεν ουν η του Ηγιασμένου Σάββα Λαύρα την αγίαν εικόνα· μεσούντος δε του δεκάτου και τρίτου αιώνος, παρεγένετο εκείσε προσκυνήσων ο ιερώτατος Σάββας, αρχιεπίσκοπος ων της Σερβίας, ω και δεδώρηται αύτη, ευλογίας χάριν, ην μετακομίσας εκείθεν τη οικεία πατρίδι κατέθετο ευλαβώς. Άδηλος ο χρόνος της εκεί παραμονής αυτής. Επισυμβάσης δε ανωμαλίας τινός, ετέθη αύτη επί όνου, όστις αφεθείς ελεύθερος, παρεγένετο άνευ οδηγίας τω Αγιωνύμω Όρει του Άθω, παρακολουθούντων μακρόθεν ευσεβών τίνων, και ελθών έστη ακίνητος προ της ιεράς του Χιλανδαρίου Μονής. Ίδόντες τούτο οι μοναχοί, εχάρησαν χαράν μεγάλην σφόδρα, και ύμνοις και ωδαίς πνευματικαίς δεξάμενοι την αγίαν της Θεομήτορος Εικόνα, εναπέθεντο ένδον του ιερού Βήματος. Τελευτήσαντος του της Μονής Ηγουμένου, και διαφωνούντων των αδελφών περί του διαδεξομένου αυτόν, εισελθόντων ως έθος περί τον όρθρον εν τω ναώ, ευρόν αυτήν εν τω του Ηγουμένου τόπω, ο και εξέλαβον έργον ανθρωπίνης χειρός, και εναπέθηκαν αύθις ένδον του Βήματος ο και την επιούσαν γέγονε και επιτηρήσαντες επιμελώς, σφραγίσαντες τον ναόν, εθαύμαζον ευρόντες πάλιν την αγίαν εικόνα, ένθα, ως έθος, ο Ηγούμενος ίσταται. Απορούντων αυτών, παρεγένετο ερημίτης τις, όστις διεβεβαίου αυτοίς την της Θεοτόκου ευδοκίαν, επιφανείσης αυτώ ότι αύτη του λοιπού θα προΐσταται της Μονής. Δοξάσαντες οι αδελφοί την Υπερένδοξον Δέσποιναν, και έχοντες έκτοτε ταύτην ως Ηγούμενον και οδηγόν, λαμβάνουσιν εξ αυτής πάσαν ευλογίαν και χάριν, προσκυνούντες ευλαβώς την αγίαν Εικόνα, ήτις παρά πάντων Τριχερούσα καλείται, και απαλλαττόμενοι παντός κινδύνου και συμφορὰς τη κραταιά προστασία αυτής. Και δη τω παρελθόντι αιώνι, ότε στρατός Τούρκων εισέδραμε τω Όρει, ταις Ιεραίς σκηνώσας Μοναίς, η του Χιλιανδαρίου ουδέν πέπονθεν, εώρων γαρ γυναίκά τινα περιφερομένην τοις τείχεσι της μονής, ήτις άφαντος εγένετο, ηνίκα προσεπάθουν συλλαβείν αυτήν· και επαλλήλως πειραθέντων τούτο, αύτη εκρύπτετο ένδον της Μονής. Ούτω γαρ φυλάττει και σκέπει την εαυτής Μονήν η Παντοβασίλισσα και Πανύμνητος Θεοτόκος.

Τη αυτή ημέρα, μνήμη των Αγίων Μαρτύρων Πρόκλου και Ιλαρίου.

Στίχοι.

Ήνεγκε γυμνός πυκνά ο Πρόκλος βέλη.Ξίφει δε Ιλάριος ετμήθη κάραν. Ούτοι οι Άγιοι υπήρχον επί Τραϊανού του βασιλέως και Μαξίμου ηγεμόνος. Κατεσχέθη δε πρώτον ο Άγιος Πρόκλος, και ενώπιον του βασιλέως ομολογήσας τον Χριστόν, Μαξίμω τω ηγεμόνι εκδίδοται και λαμπάσι πυρός την γαστέρα και τας πλευράς κατακαίεται και ξέεται και επί ξύλου κρεμάται και λίθω βαρείται τους πόδας· και απαγόμενος του τοξευθήναι, συναντά τον εαυτού ανεψιόν Ιλάριον, ελκόμενον υπό των Ελλήνων. Και ο μεν Άγιος Πρόκλος ταις νιφάσι των βελών κατατρωθείς, προς Κύριον εξεδήμησεν. Ο δε Άγιος Ιλάριος, ερωτηθείς και χριστιανόν εαυτόν αποκαλεσάμενος, κρεμασθείς τύπτεται και επί μιλίοις τρισί σύρεται· είτα την κεφαλήν εκτμηθείς, κατετέθη μετά του Αγίου Πρόκλου.

Τη αυτή ημέρα, μνήμη του Οσίου Πατρός ημών Μιχαήλ του Μαλεΐνου, ος εχρημάτισε πατήρ πνευματικός του Αγίου Αθανασίου, του εν τω Άθω.

Στίχοι.

Ζήσας, Μιχαήλ, ως άσαρκος εν βίω,Ομωνύμω νυν συμπαρίστασαι Νόω.

Τη αυτή ημέρα, μνήμη του Αγίου Μάρτυρος Σεραπίωνος· και των Αγίων Μαρτύρων Ανδρέου του στρατηλάτου, Ηρακλείου, Φαύστου, Μηνά και της συνοδίας αυτών· και

του Αγίου Μάρτυρος Μάμαντος, πέραν εν τω Σίγματι.

Στίχοι.

Πίόν τι Χριστώ θύμα και Σεραπίων,Χριστού παρ ἐχθρῶν εις το πυρ βεβλημένος. Ως άρμα αίμα τετράιππον εις ΠόλονΕυρούσα, εξώρμησε τετράς Μαρτύρων. Μάμαντα αν δε αγέραστον παρίδω,Πως αν φανείην φίλος είναι Μαρτύρων;

Τη αυτή ημέρα, η Αγία Βερονίκη η αιμορροούσα, ην ιάσατο ο Χριστός, εν ειρήνη τελειούται.

Στίχοι.

Όλου νοητώς δράττεταί σου νυν, Λόγε,Η κρασπέδου σου πριν μόνον δραξαμένη.

Αύτη ην εκ κώμης Πανεάδος· δεινώ δε πάθει της αιμορροίας επί δώδεκα έτη συνεχομένη, προσήλθε τω Κυρίω, και ήψατο των ιματίων αυτού, και πάραυτα ιάται της μάστιγος αυτής (Μαρκ. ι´ 24-34). Ευχαριστούσα δε τω Σωτήρι, ίδρυσε προς τιμήν αυτού προ του οίκου αυτής τον ανδριάντα αυτού. Θεασαμένη δε τούτον προς το εκούσιον πάθος αγόμενον, και ιδρώτι το πρόσωπον περιρρεόμενον, επέδωκεν αυτώ σουδάριον, μεθ oὗ αποσμήξας την θείαν όψιν, τετύπωται αύτη παραδόξως εν αυτώ. Αμέμπτως δε και θεοφιλώς ζήσασα η μακαρία Βερονίκη, απήλθεν εις τας αιωνίους μονάς.

Τη αυτή ημέρα, ανάμνησις της ανακομιδής των λειψάνων του Αγίου Γεωργίου, Επισκόπου Ασσού Μυτιλήνης.

Τη αυτή ημέρα, Μνήμη του Αγίου Αρσενίου του Νόβγκοροντ, του Ρώσσου.

Ταις της Πανάγνου Σου Μητρός, και των Σων Αγίων, πρεσβείαις Χριστέ ο Θεός, ελέησον και σώσον ημάς. Αμήν.

**Ωδή ζ’ . Ο Ειρμός. Ουκ ελάτρευσαν...**

Νουν αλάστορα, αεί τον φρυαττόμενον, καθ ἡμῶν Άχραντε, θραύσον τη ση αρωγή, τα τούτου βουλεύματα, κατά της ποίμνης σου, εναπείργουσα, τη κραταιώ δυνάμει

σου, ίνα πόθω σε υμνώμεν.

Όμβριος Άχραντε, τῆς θείας προστασίας σου, σβέσον τους άνθρακας, των καθ ημών πειρασμών, και ανάψον Δέσποινα, εν ταις ψυχαίς ημών, πυρ το αύλόν, της θείας

αγαπήσεως, εν εφέσει των κρειττόνων.

Σε προστάτιδα, ηγούμενον και έφορον, και αντιλήπτορα, Χιλανδαρίου Μονή, πλουτούσα Πανύμνητε, τη ευδοκία σου, μεγαλύνει σου, Εικόνα την πανσέβαστον, Τριχερούσα Παναγία.

Γνώσιν κρείττονα, ενθείσα ταις ψυχαίς ημών, Θεοχαρίτωτε, προς αρετών την οδόν, προθύμους απέργασαι, ημάς δεόμεθα, τους προσπίπτοντας, τη ιερώ Εικόνι σου,

Τριχερούσα μετά δέους.

**Δεύτερος. Παίδες Εβραίων.**

Άπας προσπίπτων Θεοτόκε, τη Εικόνι σου λαμβάνει τας αιτήσεις, και πληρούται χαράς, και θείας ευφροσύνης, δοξολογών Πανύμνητε, τα πολλά σου μεγαλεία.

Τέτοκας ύλη βροτησία, τον ασώματον Θεόν δι εὐσπλαγχνίαν, νυν δε χάριν πολλήν, παρέχεις Θεοτόκε, τη θαυμαστή Εικόνι σου, εις χαράν των ικετών σου.

Ίασαι Κόρη την ψυχήν μου, και θεράπευσον το ασθενές μου σώμα, και παθών μου δεινών, κατεύνασον τον σάλον, ειρήνην τη καρδία μου, και φως θείον χορηγούσα.

Σάββας ο θείος σου θεράπων, την αγίαν σου Εικόνα Θεοτόκε, ως πηγήν φωτισμού, εκόμισε σοις δούλοις· ου ταις πρεσβείαις Άχραντε, σκέπε ταύτην την Μονήν σου.

Γέφυρα ώφθης Θεοτόκε, μεταφέρουσα ημάς εις θείαν δόξαν, τον των όλων Θεόν, τεκούσα απειράνδρως· όθεν κάμε ανάγαγε, εκ φθοράς προς αφθαρσίαν.

**Καταβασία. Ουκ ελάτρευσαν...**

**Ωδή η´. Ο Ειρμός. Παίδας ευαγείς εν τη καμίνω**

Είδον ευπρεπή σε ως γυναίκα, τοις τείχεσι της Μονής σου Παντευλόγητε, Άγαρ οι απόγονοι, και τη ση εξέστησαν, επιφανεία Άχραντε οι πολεμήτορες· εκ τούτων αφανής γαρ εγένου, ένδον της σης Μάνδρας, χωρούσα παραδόξως.

Ρύσαι εκ σκανδάλων πολυπλόκων, και πάσης ἐπιβουλῆς του παναλάστορος, Άχραντε την ποίμνην σου, την προσατενίζουσαν τη θεία αντιλήψει σου και ανακράζουσαν· Συ ει καταφυγή εν ανάγκαις, ημών Θεοτόκε, των σε υμνολογούντων.

Άρτω ουρανίων νοημάτων, Παρθένε οία τροφός ημών και έφορος, θρέψον τας ψυχάς ημών, και τον νουν καταύγασον, φωτί φόβου του κρείττονος ως αν βιώσωμεν, της

κλήσεως ημών επαξίως, ενάρετον βίον, οι ώδε ενοικούντες.

Στόματι κηρύττομεν και γλώσση, Πανύμνητε Τριχερούσα ων τυγχάνομεν, παρά της σης χάριτος, επιδαψιλεύσεων, κατά ψυχήν εκάστοτε και σώμα Δέσποινα, πλουσίας

χορηγίας υμνούντες, και υπερυψούντες τον άφραστον σου τόκον.

**Δεύτερος. Τον Βασιλέα.**

Έρρει Παρθένε, τη ιερά σου Εικόνι, χάρις άφθονος δροσίζουσα ως δρόσος, ταύτην σου την ποίμνην, καιρώ της αθυμίας.

Ράβδω Παρθένε, της κραταιάς σου πρεσβείας, κατασύντριψον τους κατά της σης ποίμνης, οία δεινούς θήρας, πικρώς ωρυομένους.

Αγγέλων δόξα, και των βροτών σωτηρία, σώζε Πάναγνε εκ πάσης επηρείας, τους πιστώς τιμώντας, την θείαν σου Εικόνα.

Σερβία πάλαι, τη ση Εικόνι εσκίρτα, νυν δε γάνυται Μονή Χιλανδαρίου, ταύτην εν τοις κόλποις, κατέχουσα Παρθένε.

**Καταβασία. Παίδας ευαγείς...**

**Ωδή θ’. Ο Ειρμός. Άπας γηγενής...**

Ίαμα άρας, της πάλαι γεγένησαι, Χριστόν κυήσασα, τον επανορθώσαντα, βροτών την φύσιν εξολισθήσασαν, απάτη τη του όφεως Θεογεννήτρια· νυν δε Κόρη, ίασαι

δεόμεθα, ασθενούσαν ημών την διάνοιαν.

Μνήμην ιεράν, της θείας Εικόνος σου, Παρθένε άγοντες, ήτις ξένω θαύματι, εκ της Σερβίας ώδε ελήλυθε, την προς ημάς κηρύττομεν πολλήν σου εύνοιαν, και βοώμεν·

Χαίροις Παμμακάριστε, Τριχερούσα ημών η βοήθεια.

Όρμημα εχθρών, ως πάλαι ανέστειλας, κατά της ποίμνης σου, ούτω και νυν Πάναγνε, τη αοράτω επιφανεία σου, την καθ ἡμῶν κατάργησον εχθρού επήρειαν, και ειρήνην βράβευε εκάστοτε, Τριχερούσα ημίν δυσωπούμέν σε.

Ύδατι καινώ, της σης επισκέψεως, ημάς κατάρδευσον, τηκομένους Άχραντε, πυρί κινδύνων και περιστάσεων τη γαρ σεπτή Εικόνι σου πιστώς προσπίπτομεν, και βοώμεν· Χαίρε Αειπάρθενε, Τριχερούσα ημών η βοήθεια.

**Δεύτερος. Κυρίως Θεοτόκον.**

Ιλέω όμματί σου, βλέψον Θεοτόκε, τους παρεστώτας τη θεία Εικόνι σου, και πάσι δίδου την χάριν σου την σωτήριον.

Μη παύση Θεοτόκε, σκέπουσα απαύστως, Χιλανδαρίου Μονήν την τιμώσάν σε, και συν αυτή τον σον κλήρον Κόρη τον Άθωνα.

Ολόφωτε νεφέλη, του αδύτου φάους, την σην εκπέτασον σκέπην και σκέπασον, τους ανυμνούντας Παρθένε τα σα, θαυμάσια.

Υμνεί αδιαλείπτως, την σην προστασίαν, Χιλιανδαρίου Μονή και κραυγάζει σοι· Συ μου Παρθένε το τείχος όντως το ἄσειστον.

**Καταβασία. Άπας γηγενής...**

**Εξαποστειλάριον. Γυναίκες ακουτίσθητε.**

Αγγέλων αγαλλίαμα, και των βροτών διάσωσμα, συ ει Παρθένε Μαρία, ως τον Χριστόν τετοκυία διο ημίν ηυδόκησας, δοθήναι την Εικόνα σου, η Τριχερούσα κέκληται, ώσπερ αγίασμα θείον, και φυλακτήριον μέγα. (Δις)

Εις τους Αινούς. Ιστώμεν στίχους δ´. και ψάλλομεν τα εξής Προσόμοια.

**Ήχος α´. Των ουρανίων ταγμάτων.**

Της σης αγίας Εικόνος πανηγυρίζομεν την έλευσιν Παρθένε, και θαυμάτων την χάριν, ελήλυθε γαρ ώδε νεύσει τη ση, και χαράς πολλής έπλησε, Χιλιανδαρίου τηνΜάνδραν την παρά σου, εκλεγείσαν εις κατάπαυσιν.

Ο Ιωάννης ο θείος της Δαμασκού ο φωστήρ, την εκκοπείσαν χείρα, ιαθείς παραδόξως, παρά της σης Εικόνος Μήτερ Αγνή, ευλαβώς εναπέθετο, ταύτην τη Λαύρα του Σάββα του θαυμαστού, ως κειμήλιον ουράνιον.

Ο Ιεράρχης Κυρίου Σάββας ο ένθεος, την σην σεπτήν Εικόνα, τη Σερβία κομίσας, ενέπλησε τους πάντας Κόρη χαράς, και εκείθεν ελήλυθε, Χιλανδαρίου τη Μάνδρα

τρόπω καινώ, Μοναστών εις περιποίησιν.

Ώσπερ γυνή τις οφθείσα τοις επελθούσιν εχθροίς, και αφανής εκ τούτων, γεγονυία Παρθένε, εδήλωσας τοις πάσι την προς ημάς, θαυμαστήν προστασίαν σου, ην

μηδαμώς αντανέλης ως συμπαθής, εκ της ποίμνης σου δεόμεθα.

**Δόξα, και νυν. Ήχος πλ. α´.**

Την ανάπλασιν ημών, τω σω τόκω ειργάσω, εκ της πάλαι φθοράς, Θεοτόκε Παρθένε· τον γαρ Χριστόν τεκούσα, ξένων αληθώς μυστηρίων, εργαστήριον ώφθης, ως τω

Θεώ εκλελεγμένη· νυν δε καινών πραγμάτων, ηξίωσας ημάς, δια της θείας σου Εικόνος, χαριτωθείσης τη επισκιάσει σου εναργεστέραν γαρ δι αὐτῆς, την σην προστασίαν πεποίηκας, σωτηρίους δόσεις ημίν παρέχουσα. Αλλ ᾧ Παντευλόγητε, Κεχαριτωμένη Κόρη, απαύστως ικέτευε, υπέρ των ψυχών ημών.

**Δοξολογία μεγάλη και απόλυσις.**

**Εις την Λειτουργίαν.**

Τα τυπικά, οι Μακαρισμοί, και εκ των κανόνων της Θεοτόκου η γ´. και στ ᾠδή.

Απόστολον και Ευαγγέλιον ζήτει τη κα´ Νοεμβρίου.

Κοινωνικόν: Το πρόσωπόν σου λιτανεύσουσιν οι πλούσιοι του λαού. Αλληλούϊα.

**Μεγαλυνάριον.**

Η Χιλανδαρίου χαίρει Μονή, έχουσα εν κόλποις, την Εἰκόνα σου την σεπτήν, ήτις Τριχερούσα, Παρθένε επεκλήθη, ην πίστει προσκυνούντες, σε μεγαλύνομεν.

Δίστιχον.

Τριχερούσα πρόσδεξαι τόνδε τον ύμνον,

Ον σοι Γεράσιμος εξύφανε πόθω.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2009/07/12.html